b'\n_START_ARTICLE_\nMOL Feh\xc3\xa9rv\xc3\xa1r FC\n_START_SECTION_\nHistoria\n_START_PARAGRAPH_\nSeura perustettiin nimell\xc3\xa4 Szekesfehervar Hunters Cartridge Factory SK vuonna 1941. Seura otti jo tuolloin v\xc3\xa4rikseen punaisen ja sinisen, jotka ovat sen kotikaupunkinsa Sz\xc3\xa9kesfeh\xc3\xa9rv\xc3\xa1rin v\xc3\xa4rit. Se osallistui kaudella 1942\xe2\x80\x931943 piirikunnan mestaruuskilpailuihin. Vuonna 1957 seura nousi ensimm\xc3\xa4ist\xc3\xa4 kertaa toiseksi korkeimmalle sarjatasolle. Kaudella 1961\xe2\x80\x931962 seura sijoittui 2. divisioonassa kolmanneksi ja vaihtoi kauden p\xc3\xa4\xc3\xa4tytty\xc3\xa4 nimekseen VT Vasas. 20. syyskuuta 1967 VT Vasas siirtyi pelaamaan nykyiselle kotistadionilleen S\xc3\xb3st\xc3\xb3i Stadionille. Saman vuoden lopulla seura sijoittui 2. divisioonassa toiseksi ja nousi p\xc3\xa4\xc3\xa4sarjaan. Seura otti k\xc3\xa4ytt\xc3\xb6\xc3\xb6ns\xc3\xa4 nykyisen Videoton-nimen. Nimi vaihdettiin seuraavan vuoden tammikuussa muotoon Videoton SC. Vuonna 1978 seura sijoittui p\xc3\xa4\xc3\xa4sarjan toiseksi. Vuonna 1985 Videoton p\xc3\xa4\xc3\xa4si UEFA-cupin loppuotteluun. Se h\xc3\xa4visi ensimm\xc3\xa4isess\xc3\xa4 osaottelussa Real Madridille 3\xe2\x80\x930 kotistadionillaan. Madridissa joukkue voitti 1\xe2\x80\x930 h\xc3\xa4viten kuitenkin yhteismaalein 3\xe2\x80\x931. Vuonna 2006 Videoton voitti Magyar Kupan. Vuonna 2007 Videoton joutui konkurssiin ja menetti lisenssins\xc3\xa4 pelata p\xc3\xa4\xc3\xa4sarjassa. Istvan Garancsi osti seuran, mink\xc3\xa4 j\xc3\xa4lkeen Videoton nousi takaisin p\xc3\xa4\xc3\xa4sarjaan vuonna 2008. Samana vuonna seura voitti liigacupin. Seura uusi liigacupin voiton seuraavana vuonna. Vuonna 2010 Videoton sijoittui p\xc3\xa4\xc3\xa4sarjan toiseksi ja saavutti n\xc3\xa4in paikan seuraavan vuoden Eurooppa-liigan toiselle karsintakierrokselle. Vuonna 2011 Videoton saavutti ensimm\xc3\xa4isen Unkarin mestaruuden ja p\xc3\xa4\xc3\xa4si n\xc3\xa4in seuraavalla kaudella Mestarien liigan toiselle karsintakierrokselle. Samana vuonna Videoton voitti Unkarin Super cupin. Super cupin voiton se uusi seuraavana vuonna. Vuonna 2012 Videoton sijoittui sarjassa toiseksi. Vuonna 2013 se sijoittui samalle sijalle. Vuonna 2015 Videoton voitti toisen Unkarin mestaruuden. Vuonna 2018 seura vaihtoi nimekseen MOL Vidi FC. Vuonna 2019 seura otti nimekseen nykyisen MOL Feh\xc3\xa9rv\xc3\xa1r Football Club.'